Toomas Kümmel (vabakutseline uuriv ajakirjanik):  Esiteks kogunes Res Publicasse ikka väga kõrge intellektuaalse potentsiaaliga seltskond. Mina nagu ka paljud teised on välistanud liitumise erakondadega. Seetõttu oli Res Publica väljundiks, kus poliitikast sai arutada ilma närviliste tõmblusteta. Teisalt olid need parempoolse maailmavaatega inimesed, keda kannustasid põhimõtted, mitte isiklik karjäär ja saamahimu.  Kahjuks vajus Res Publica ühel hetkel  konservatiivselt mõttelaadilt liberalismi. Nagu teame, ei ole liberalism parempoolne maailmavaade. Miks meil Reformierakonda kui liberaalset erakonda parempoolseks nimetatakse, on minu jaoks üks suuremaid arusaamatusi. Samas teist liberaalset erakonda - Keskerakonda - ei nimetata parempoolseks. Ühesõnaga, arusaamatu, eriti klassikalises Euroopa mõttelaadis.  Erakonnaga Res Publica on mul ainult niipalju seoseid, et tunnen sealt paljusid inimesi. Erakonna tekkimise kohta ei oska midagi öelda, sest mind see  absoluutselt ei puudutanud. Ilmselt teades minu hoiakuid, ei pakkunud keegi ka liitumist selle erakonnaga.